 የሃድያ ዞን የደቡብ ክልል ም/ቤት ላይ ቅሬታ አቀረበ 
  ‹‹የደቡብ ክልል ም/ቤት ጥያቄዬን አፍኖብኛል›› ያለው የሃዲያ ዞን ም/ቤት የክልልነት ጥያቄው ተመርምሮ ምላሽ እንዲያገኝ ለፌዴሬሽን ም/ቤት ቅሬታ አቀረበ፡፡የሃዲያ ዞን የክልልነት ጥያቄ በዞኑ ም/ቤት ሙሉ ድምጽ አግኝቶ ከፀደቀ በኋላ ባለፈው ዓመት ታህሳስ 16 ቀን 2011 ለደቡብ ክልል ም/ቤት ጥያቄው መቅረቡን የገለፀው የቅሬታ ደብዳቤው  ም/ቤቱ ጥያቄውን ተቀብሎ ለማስተናገድ ፍቃደኛ አልሆነም ብሏል፡፡የደቡብ ክልል ም/ቤት እስካሁን በጉዳዩ ላይም እንዳልተወያየና የሃዲያ ዞንን ጥያቄ በቸልታ መመልከቱን የዞኑ ም/ቤት ደብዳቤ ያመለክታል፡፡ የሃድያ ዞን የክልልነት ጥያቄ ተገቢውን መስፈርቶች በሙሉ ያሟላ መሆኑን ማስረጃዎች በመዘርዘር በደብዳቤው ያቀረበው የዞኑ ም/ቤት የፌዴሬሽን ም/ቤት ዳኝነት እንዲሰጠው ጠይቋል፡፡ የደቡብ ክልል ም/ቤት አፋጣኝ ምላሽ እንዲሰጥ እንዲደረግ እንዲሁም ጥያቄውን በሕገ መንግሥቱ መሠረት በ1 አመት ጊዜ ውስጥ ተመልክቶ ምላሽ መስጠት ሲገባው በማዘግየቱና ምላሽ ባለመሰጠቱ የደቡብ ክልል ም/ቤት በሕግ ጥሰት ሊጠየቅ እንደሚገባው ተገልጿል፡፡ የሃድያ ክልልነት ጥያቄ የፍትሃዊነት ጥያቄ ነው ያለው ደብዳቤው ላለፉት ዘመናት ብሄረሰቡ ጥያቄውን በተለያዩ አግባቦች ሲያቀርብ መቆየቱንም አስታውሷል፡፡ 